**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Φόρων Κατανάλωσης (Τροποποιητικός) Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Σταύρος Παπαδούρης

Αντρέας Καυκαλιάς

Η Κοινοβουλευτική Επιτροπή Οικονομικών και Προϋπολογισμού μελέτησε αυθημερόν το πιο πάνω νομοσχέδιο, το οποίο κατατέθηκε στη σημερινή συνεδρία της ολομέλειας και κηρύχθηκε επείγον. Στη συνεδρία της επιτροπής παρευρέθηκαν εκπρόσωποι του Υπουργείου Οικονομικών, του Τμήματος Τελωνείων του ίδιου υπουργείου και της Νομικής Υπηρεσίας της Δημοκρατίας.

Σκοπός του νομοσχεδίου είναι η τροποποίηση του περί Φόρων Κατανάλωσης Νόμου, ώστε να μειωθούν προσωρινά και για καθορισμένο χρονικό διάστημα οι συντελεστές ειδικού φόρου κατανάλωσης με τους οποίους επιβαρύνονται προϊόντα συγκεκριμένων κλάσεων της ισχύουσας νομοθεσίας, προκειμένου να υπάρξει ελάφρυνση του οικονομικού κόστους με το οποίο επιβαρύνεται το καταναλωτικό κοινό και οι επιχειρήσεις, στο πλαίσιο προώθησης πολιτικών άμβλυνσης των επιπτώσεων από την Ουκρανική κρίση και δη στις τιμές των καυσίμων.

Ειδικότερα με τον προτεινόμενο νόμο προβλέπονται τα ακόλουθα:

1. Μείωση του συντελεστή έναντι των κλάσεων 1), 2), 3) και 4) από €429,00 τα 1000 λίτρα σε €359,00 τα 1000 λίτρα.
2. Μείωση του συντελεστή έναντι των κλάσεων 6), και 10) από €400,00 τα 1000 λίτρα σε €330,00 τα 1000 λίτρα.
3. Μείωση του συντελεστή έναντι των κλάσεων 7), 9), 11) και 13) από €74,73 τα 1000 λίτρα σε «€21,00 τα 1000 λίτρα.

Στο πλαίσιο της συζήτησης του θέματος, ο εκπρόσωπος του Τμήματος Τελωνείων του Υπουργείου Οικονομικών δήλωσε ότι οι προτεινόμενες ρυθμίσεις αφορούν καύσιμα κίνησης και θέρμανσης και θα ισχύουν από τις 8 Μαρτίου μέχρι την 1η Ιουνίου 2022. Όπως ο ίδιος εκπρόσωπος ανέφερε, οι φορολογικοί συντελεστές που προτείνονται ορίζονται στο ελάχιστο επίπεδο που επιτρέπει η σχετική ευρωπαϊκή νομοθεσία.

Σημειώνεται ότι, οι προτεινόμενες ρυθμίσεις δεν τυγχάνουν άμεσης εφαρμογής, ώστε να δοθεί περιθώριο προσαρμογής της αγοράς στη βάση των αποθεμάτων που διατηρούνται στα πρατήρια πετρελαιοειδών.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

3 Μαρτίου 2022

Αρ. Φακ.: 23.01.063.056-2022

ΚΠ/ΣΧΚ/ΑΚ/ΠΧ